
	Komisijas atbilde

	1.Iepirkuma Nolikuma punktā 6.19.4 ir prasība par EN ISO/IEC 17025 standartu, lūdzam pamatot prasību par ražotāja testēšanas departamenta akreditāciju atbilstoši EN ISO/IEC 17025 un izvērtēt tās svītrošanu no tehniskās specifikācijas. EN ISO/IEC 17025 ir standarts testēšanas un kalibrēšanas laboratoriju kompetencei, un tas nav obligāts ģeneratoru ražotājiem vai to produkcijas laišanai tirgū. Prasība, ka tieši ražotāja testēšanas departamentam jābūt akreditētam atbilstoši EN ISO/IEC 17025, var nepamatoti ierobežot konkurenci, jo daudzi starptautiski atzīti ģeneratoru ražotāji šādu akreditāciju neuztur, vienlaikus nodrošinot produkcijas atbilstību visām piemērojamām prasībām. Lūdzam svītrot minēto prasību vai aizstāt to ar prasību iesniegt dokumentus, kas apliecina piedāvātās iekārtas atbilstību tehniskajām prasībām.
2.Nolikuma punktā 3.4.4 ir prasība par 24 mēnešu garantiju, lūdzam precizēt garantijas prasības, jo iepirkuma dokumentācijā ir noteikts tikai garantijas termiņš – 24 mēneši, bet nav norādīts maksimālais motorstundu skaits, līdz kuram garantija ir spēkā.
Dīzeļģeneratoru ražotāji garantiju parasti nosaka pēc diviem kritērijiem – noteikta laika perioda un maksimālā motorstundu skaita (atkarībā no tā, kurš nosacījums iestājas pirmais). Norādot tikai 24 mēnešu garantijas termiņu, nav skaidrs garantijas apjoms un nav iespējams viennozīmīgi noteikt ar garantijas saistību izpildi saistītās izmaksas.
Papildus iepirkuma dokumentācijā ir noteikts, ka piedāvājuma cenā jāiekļauj visas garantijas perioda apkopes. Apkopes intervāli ģeneratoriem ir atkarīgi no motorstundu skaita, tādēļ, nenorādot paredzamo ekspluatācijas intensitāti vai maksimālo motorstundu skaitu garantijas laikā, pretendentiem nav iespējams objektīvi aprēķināt nepieciešamo apkopju skaitu un to izmaksas. Piemēram, nepārtrauktas ekspluatācijas (24/7) gadījumā apkopes būs nepieciešamas daudzkārt biežāk nekā rezerves elektroapgādes režīmā.
Lūdzam attiecīgi precizēt iepirkuma dokumentāciju, nosakot ne tikai garantijas termiņu (24 mēneši), bet arī maksimālo motorstundu skaitu, līdz kuram garantija ir spēkā, kā arī norādīt paredzamo ekspluatācijas režīmu vai maksimālo motorstundu skaitu garantijas periodā. Pretējā gadījumā pretendentiem nav iespējams sagatavot objektīvi salīdzināmus un ekonomiski pamatotus cenu piedāvājumus.
Kā arī lūdzam norādīt katra pārvietojamā ģeneratora plānoto atrašanās vietu vai vismaz administratīvo teritoriju (novadu/pilsētu), kurā paredzēta tā ekspluatācija garantijas periodā, vai arī precizēt, kādā veidā pretendentiem ir jāaprēķina transporta un izbraukuma izmaksas, ja šāda informācija iepriekš nav zināma.
3. Tehniskās specifikācijas 1. daļā 18. punktā, 2. daļā 15. punkts, 3. daļā 16.punkts, 4 daļā 16. punkts ir prasība par trokšņu līmeni, lūdzam precizēt, vai tehniskajā specifikācijā norādītais trokšņa līmenis "dB" ir jāsaprot kā "dB(A)". Ja nē, lūdzam norādīt, kāds skaņas līmeņa mērījums (svērums) ir paredzēts, jo apzīmējums "dB" pats par sevi nav pietiekami precīzs ģeneratoru trokšņa parametra noteikšanai.
	Pretendents nokavējis Publisko iepirkumu likumā noteikto iesnieguma iesniegšanas termiņu. 
Vienlaikus komisija norāda, ka Tehniskā specifikācija sagatavota ņemot vērā Pasūtītāja vajadzības. Tehniskajā specifikācijā nav konstatētas pretrunas vai neskaidrības, un vērš uzmanību, ka atbildes uz Pretendenta jautājumiem jau ir skaidri noteiktas Tehniskajā specifikācijā.

